Összefoglalás a 13. tanulmányról

Báruk: hiteles élet vészterhes időkben

„Vissza a tanításhoz és a kinyilatkoztatáshoz! Aki nem ezt mondja, annak nincs hajnala” (Ézs 8:20)

Az elmúlt héten a bibliai mellékszereplők közül utolsóként Báruk életét tanulmányoztuk. Báruk Jeruzsálem és Júda végidejében élt. A nehéz idők ellenére mégis maradandó példát hagyott számunkra. Írnokként tevékenykedett, méghozzá Jeremiás írnoka volt. Jeremiás bátran képviselte Isten Igéjét, még ha ez számára előnytelen is volt. Az Úr arra hívta el, hogy figyelmeztesse az embereket, hová vezetnek tetteik, ha nem változtatnak a dolgokon. Bárukot bizonyára vonzotta Jeremiás Istennel való szilárd kapcsolata és szolgálata, és ő is bele akart kapcsolódni e munkába. 

Írnokként részt vehetett Isten Igéjének továbbadásában és megőrzésében. Az Úr az embereknek szóló üzenetét látomásokban megjelentette prófétájának, Jeremiásnak, amit ő megfogalmazott és lediktált Báruknak, aki pergamentekercsre leírta az üzenetet. Később, mikor Jeremiás a rá kiszabott büntetés részeként nem léphetett be a templomba, Báruk olvasta fel a prófétai üzenetet az embereknek. Az udvari tisztségviselőknek külön is felolvasta, és végül a király elé került a tekercs. Ekkor úgy tűnt, talán célba ér az Úr üzenete, Júda királya, Jojákim azonban szembeszállt Istennel, feldarabolta és tűzbe vetette az iratot. Bárukot és Jeremiást el akarták fogni a király emberei, az Úr azonban megvédte őket, és Isten parancsára újból megírták az elégetett iratot, még bővebben is. Jeremiás börtönbe kerülése után Báruk egyedül maradt. Nagy fájdalma és bánata volt, amikor látta, hogy Júda teljesen és véglegesen elfordult az Úrtól. Isten számára viszont még nagyobb fájdalom volt mindez. 

Báruk bátran követte Istent, és képviselte üzenetét, amit a nép megmentésére küldött. Sosem állította, hogy maga vagy Jeremiás nevében szól, hanem kifejezte, hogy az üzenet Istentől ered. Az igazság üzenete nem mindig népszerű és nem a többség véleménye szerint hajlik, ő mégis felvállalta annak hirdetését, s kiállt Jeremiás mellett. A jeruzsálemi politikai életben nem is ért el nagy eredményeket, de nem is az volt a célja, hogy feláldozza pillanatnyi előnyökért az igazság hirdetését, az új élet lehetőségét. Az Úr ezért nem hagyta elveszni, megvédte az életét. 

Báruktól tanulva, bármit is kell elszenvedjünk akár az igazságért, akár más miatt, ne engedjük, hogy a gyötrelem elfordítson vagy szembeállítson Istennel. Ne csak a minket megalázó, bántó, tőlünk elforduló embereket lásssuk, hanem azt a rengeteg angyalt is, akik minden pillanatban körülveszik és óvják Isten gyermekeit. Aki az Úr mellett van, soha nincs egyedül.

Tekintsünk előre, nézzünk Kriszusra, aki hamarosan véget vet minden bűnnek és szenvedésnek, s elhozza a gyógyulást, a megígért jobb jövőt és új életet a mennyben és az újjáteremtett földön.

